มาตรฐานทวงหนี้
โดย...ชัตน์วรี
19 ส.ค. 2558

โดย...ชัตน์วรี 
เมื่อเร็วๆ นี้ เห็นข่าวผู้ประกอบธุรกิจบัตรเครดิตดูเหมือนจะลดค่าธรรมเนียมการติดตามทวงหนี้จากเดิมที่อยู่ประมาณ 200-250 บาท/ครั้ง ปรับลดลงมาอยู่ที่ 180 บาท/ครั้ง ดูเหมือนว่าจะเป็นข่าวดี
แต่สิ่งที่เจอมากับตัวเมื่อเปิดซองรับใบแจ้งชำระหนี้บัตรเครดิตล่าสุด กลับเจอการเรียกเก็บค่าธรรมเนียมการติดตามทวงหนี้ (Collection Expense) 180 บาท บวกด้วยภาษีแวตอีก 7%  คือ 12.60 บาท ก็งงๆ กับค่าติดตามทวงหนี้อยู่ จึงนึกได้ว่าชำระล่าช้าจากกำหนดไป 5-6 วัน ซึ่งปกติจะเสียแค่ดอกเบี้ยเท่านั้น
แต่ทำไมเดือนนี้โดนเรียกเก็บค่าติดตามทวงหนี้ นึกไปนึกมาจำได้ว่ามีเจ้าหน้าที่โทรศัพท์มาแจ้งว่าเลยกำหนดชำระหนี้มาแล้ว ซึ่งปกติใช้บริการบัตรเครดิตของแห่งอื่นก็มีเจ้าหน้าที่โทรมาถามและส่งเอสเอ็มเอสมาแจ้ง ไม่เห็นคิดค่าธรรมเนียม
แต่รับไม่ได้กับการให้บัตรเครดิตเจ้าหนี้โทรมาแจ้งว่าครบกำหนดการชำระ เวลาพูดไม่ถึง 1 นาที ก็ชาร์จคิดค่าบริการติดตามทวงหนี้และคิดค่าธรรมเนียม 180 บาท ซึ่งปกติหากจ่ายล่าช้าเกินกำหนดเวลาก็จะต้องถูกคิดดอกเบี้ยและค่าธรรมเนียมการจ่ายล่าช้า 5-6 วัน ก็ไม่กี่บาท แต่รับไม่ได้กับการที่จะต้องจ่ายค่าทวงหนี้ 180 บาท กับการชำระล่าช้า 5-6 วัน ซึ่งหากจ่ายล่าช้าครบรอบบัญชี 1 เดือน ก็สามารถที่จะยอมรับการจ่ายค่าธรรมเนียมได้
พยายามที่จะไขข้อข้องใจหลักเกณฑ์การคิดค่าธรรมเนียมการทวงถามหนี้ ได้โทรไปสอบถามเจ้าหน้าที่ผู้ประกอบการบัตรเครดิตถึงหลักเกณฑ์การคิดค่าติดตามทวงถามหนี้ เจ้าหน้าที่แจ้งว่า ถ้าเกินกำหนดชำระล่าช้าเกิน 3 วัน ก็จะคิดค่าธรรมเนียมทวงหนี้ และย้อนถามกลับไปว่า ทำไมไม่ส่งเอสเอ็มเอสแจ้งเตือนเหมือนกับบัตรเครดิตอื่นๆ หรือให้ครบ 1 เดือน หรือรอบบัญชีแล้วไม่ชำระ ก็ค่อยคิดค่าติดตามทวงหนี้ แต่เหมือนกับเป็นแค่คำถามแต่ไม่ได้รับคำตอบ
แม้ว่าในวันที่ 2 ก.ย.นี้ พ.ร.บ.การทวงถามหนี้ พ.ศ. 2558 จะมีผลบังคับใช้แล้วก็ตาม โดยประเด็นสำคัญๆ คือ 1.ทวงหนี้เฉพาะลูกหนี้และผู้ค้ำประกัน 2.ห้ามละเมิด คุกคาม ข่มขู่ลูกหนี้ ทั้งการกระทำและคำพูด 3.ห้ามติดตามทวงหนี้เกินสมควรกว่าเหตุ 4.ห้ามทำการในลักษณะที่เป็นเท็จหรือเกิดความเข้าใจผิด 5.ห้ามทวงหนี้ในลักษณะที่ไม่เป็นธรรมหรือค่าใช้จ่ายที่ไม่ได้ตกลงกันไว้ล่วงหน้า
แต่การโทรศัพท์ทวงถามหนี้ปุ๊บ คิดค่าธรรมเนียมครั้งละ 180 บาท โทรทุกวันจนกว่าจะชำระหนี้คิดครั้งละ 180 บาท อย่างนี้เป็นธรรมสมเหตุสมผลไหม ใครตอบได้ช่วยตอบที